የህዳሴ ግድብ ሲሰራ ዲፕሎማሲው እየበረታ መምጣቱን ጠቅላይ ሚኒስትሩ አስታወቁ
. የትግራይ ሕዝብ የበላይም የበታችም ያልሆነ፣ የተከበረና የኢትዮጵያ ጋሻ መሆኑን አመለከቱአዲስ አበባ፦ የታላቁ የኢትዮጵያ ህዳሴ ግድብ ሥራ የቀልድ ሲሆን ዲፕሎማሲውም የቀልድ ሆኗል፤ ሥራው ሲሰራም ዲፕሎማሲው እየበረታ መጥቷል ሲሉ ጠቅላይ ሚኒስትር ዶክተር ዐቢይ አህመድ አስታወቁ። የትግራይ ሕዝብ የበላይም የበታችም ያልሆነ፣ የተከበረና የኢትዮጵያ ጋሻ መሆኑንም አመለከቱ ። 
የኢትዮጵያ ፌዴራላዊ ዴሞክራሲያዊ ሪፐብሊክ 5ኛው የሕዝብ ተወካዮች ምክር ቤት 5ኛ ዓመት የሥራ ዘመን 5ኛ ልዩ ስብሰባውን ትናንት በጠቅላይ ሚኒስትር ጽሕፈት ቤት አዳራሽ ባካሄደበት ወቅት ጠቅላይ ሚኒስትሩ ከምክር ቤቱ አባላት ለቀረቡላቸው ጥያቄዎች በሰጡት ምላሽና ማብራሪያ በአሁኑ ወቅት በህዳሴው ግድብ ግንባታ ዙሪያ በዲፕሎማሲው መስክ ያለው የበረታ ነገር ግድቡን በአግባቡ እየሰራን ስለመሆኑ ማሳያ ነው ብለዋል። 
በግድቡ ዙሪያ ያለው የዲፕሎማሲ እንቅስቃሴ የሚያመለክተው አሁን እየሰራን ስለሆነና ይህንንም የሚደራደሩ ኃይሎች ስለሚያውቁት ዲፕሎማሲው እየበረታ መጥቷል ብለዋል።
የህዳሴው ግድብ በ2003 ዓ.ም ተጀምሮ የመጀመሪያው የውሀ ሙሌት በ2007 ዓ.ም እንዲከናወን፤ በ2009 ዓ.ም ደግሞ ግንባታው ሙሉ በሙሉ እንዲጠናቀቅ ታቅዶ እንደነበር ጠቅላይ ሚኒስትሩ አስታውሰዋል። ይሁንና የግድቡ ግንባታ ከተጀመረ ከአንድ ዓመት በኋላ ኮንትራቱ ተፋልሶ ሌሎች ኃይሎች እንዲገቡበት መደረጉን አመልክተው፣ እነዚህ ኃይሎች ሥራውን ተኝተውበትና አበላሽተውት ሲያበቁ ዛሬ ለማረም የሚሰራውን ሥራ ግድቡ ለድርድርና ለሽያጭ ቀርቧል ይሉታል ሲሉ አብራርተዋል። ጉዳዩም «በሬውን እየነዳ ቄራ ወስዶ ቄራ ካደረሰ በኋላ በሬዬን አረዱብኝ እንዳለው» የበሬ ባለቤት ዓይነት እንደሆነም አመልክተዋል።
ፕሮጀክቱ ስድስት ዓመት መዘግየቱን፤ በእነዚህ ስድስት ዓመታት የሀገርና ሕዝብ 6 ቢሊዮን ዶላር እንዳከሰረ አመልክተው፤ ይህም ፕሮጀክቱ በመቆየቱ ምክንያት በየጊዜው የሚያስወጣውን ተጨማሪ ወጪ እንደማያካትት አስታውቀዋል።
ጠቅላይ ሚኒስትሩ እንዳመለከቱት፤ የለውጡ አመራር ከመጣ ወዲህ ግንባታው የነበሩበትን ችግሮች በመለየት እና የእርምት እርምጃዎችን በመውሰድ ግንባታው በጥራትና በፍጥነት እየተካሄደ ይገኛል። ፕሮጀክቱን ለማፋጠን ከለውጡ ወዲህ የአመራሮችና የኮንትራት ለውጥ ተደርጓል። ፕሮጀክቱን ለማጠናቀቅ የዲፕሎማሲ፣ የቴክኒክ፣ የውሃ ሙሌት፣ ገንዘብ የማሰባሰብና የተለያዩ ሥራዎች በጥሩ ሁኔታ እየተካሄዱ ናቸው።
በአንድ ዓመት ተኩል ብቻ የግድቡ ዋና አካል 35 ሜትር ከፍታ ያለው ግንባታ መካሄዱን ገልጸው፤ የለውጡ አመራር እስኪመጣ 25 ሜትር ከፍታ ብቻ በዋናው የግድቡ አካል ላይ የተሰራ መሆኑን ጠቁመዋል። የግድቡ የኤሌክትሮ ሜካኒካል ሥራ ላይ ከዜሮ የመጀመር ያህል ሥራ መከናወኑን ጠቅላይ ሚኒስትሩ ገልጸዋል።
ከለውጡ ወዲህ በተከናወኑ ተግባሮች ግድቡ በዚህ ዓመት በሰኔ ወር መጨረሻ 4 ነጥብ 9 ቢሊዮን ሜትሪክ ኪዩብ ውሃ መያዝ እንደሚጀምር ገልጸዋል። «ከተወሰነ ጊዜ በኋላ ተጨማሪ 35 ሜትር ከፍታ በመጨመር 595 ሜትር ርዝመት ላይ ሲደርስ 18 ነጥብ 4 ቢሊዮን ሜትሪክ ኪዩብ ውሃ ወይም አሁን ከሚይዘው ከሦስት እጥፍ በላይ ውሃ ይይዛል» ብለዋል።
ጠቅላይ ሚኒስትሩ የግድቡን ግንባታ በተመለከተ የተለያየ መሠረተ ቢስ ወሬ እንደሚናፈስ ገልጸው፤ ግንባታው ከሚናፈሰው መሠረተ ቢስ ወሬ በተቃራኒ በመልካም ሁኔታ ላይ እንደሚገኝ አመልክተዋል።
«ግድቡ ኢትዮጵያን ከድህነት የሚያወጣ ፕሮጀክት ነው» ያሉት ጠቅላይ ሚኒስትሩ፤ ኢትዮጵያ አብሮ የመልማት እንጂ የሌሎች አገሮችን ጥቅም የመንካት ፍላጎት እንደሌላት ገልጸዋል። ግድቡ ሱዳንና ግብጽን የሚጠቅም ፕሮጀክት መሆኑንም ተናግረዋል።
በህዳሴ ግድብ ግንባታ ላይ በሚካሄደው ድርድር ውስጥ ያሉትን ኢትዮጵያውያንን መንግሥት እንደሚያመሰግንም አስታውቀዋል።
በትግራይ ጉዳይ ለቀረቡላቸው ጥያቄዎች በሰጡት ምላሽ ‹‹ የትግራይ ሕዝብ የተከበረ ጀግና ሕዝብ ነው። ለኢትዮጵያ አንድነት የተዋደቀና ዋጋ የከፈለ ነው። በእጁ ተራራ ቆፍሮ፣ ጥሮ ግሮ ሰርቶ የሚበላ ነው። የበላይም የበታችም ያልሆነ፣ የተከበረና ለኢትዮጵያ ጋሻ የሆነ ሕዝብ ነው። ይሄ ለድርድር አይቀርብም። የትግራይን ሕዝብ የምናውቀው አብረን ኖረን፣ ከእጁም በልተን ነው። የሚያኮራ ሕዝብ ነው» ብለዋል ። 
ችግር እየሆነ ያለው የትግራይን ሕዝብና ፓርቲዎችን መቀላቀል ላይ ነው ሲሉ ያመለከቱት ጠቅላይ ሚኒስትሩ፣ የትግራይ ሕዝብ ፀረ-ደርግ ትግል ሲጀምር አንድ ሃሳብ አንድ ፓርቲ ይዞ አልተነሳም፤ ብዙ ፓርቲዎችንና የተለያዩ ሃሳቦችን እንጂ፤ መቼ የዛሬ አርባ ዓመት።›› ሲሉ አብራርተዋል። 
ዛሬም አረና የሚባል ሕጋዊ ድርጅት አለ። የራሱ የሆነ አስተሳሰብ፤ አመለካከት፣ የራሱ አደረጃጀት ያለው የትግራይን ሕዝብ መለወጥ የሚፈልግ ፕሮግራም ያለው ፓርቲ። ህወሃት አለ፤ የራሱ ሃሳብና ፍልስፍና ያለው። እንደዚሁም ብልፅግና ፓርቲ ውስጥ ሆነው የሚታገሉ የትግራይ ተወላጆች አሉ ሲሉ አመልክተዋል። 
ይህን ትልቅ ሕዝብ በአንድ ሃሳብና በአንድ መንገድ በአንድ ፓርቲ ማየት ጥሩ እንዳልሆነ ጠቁመው፣ ብዙ ጊዜ ህወሓትና ብልፅግና የቃላት ጨዋታ ሲጀምሩ በጥቅሉ የትግራይ ሕዝብ ተነካ ተብሎ እንደሚነገርም ገልጸዋል። «ይህ ትክክል አይደለም፤ ጎመን አልበላም ማለት ሁሉንም የአትክልት ዓይነቶችን አልበላም ማለት አይደለም። ከበርካታ አትክልቶች ውስጥ ጎመን አንዱ እንጂ ሁሉን የሚወክል አይደለም።»ያሉት ጠቅላይ ሚኒስትሩ፣ ይህን ለይቶ ማየት ጠቃሚ እንደሆነም መክረዋል። 
የትግራይ ክልልን መንግሥት እንደ መንግሥት አጥፊ፣ ሌባ፣ ክፉ፣ የማይሰራ አድርጎ ማሰብ ስህተት መሆኑንም ጠቅሰው፣ በትግራይ ክልላዊ መንግሥት ውስጥ ከላይ እስከ ታች የሕዝባቸውን ሕይወት መቀየር የሚፈልጉ፣ ሌብነትን የሚጠሉ፣ ኢትዮጵያን የሚወዱ ሰዎች በሺ የሚቆጠሩ እንዳሉም አስታውቀዋል።«ህወሓት በብዙ ሺ አባላት ያሉት ፓርቲ ነው። ከሊቀ መንበሩ አንስቶ እስከ ታች ተራ አባሉ ድረሱ ያሉ ጥፋተኛ ናቸው የሚል እሳቤ እኛ ዘንድ የለንም» ብለዋል ። 
ለኢትዮጵያ ሕዝብ ልማትና ዴሞክራሲ ሕይወታቸውን የሰው፤ ለአካል ጉዳት የተዳረጉ ክብር የሚገባቸው አሁንም መቀሌ አሉ ። በህወሓት ጥላ ስር የታገሉ። ራሱ የክልሉ ዋነኛ አመራር የኢትዮጵያን ሰላምና ልማት የሚፈልግ ነው ያሉት ጠቅላይ ሚኒስትሩ፣ ክልሉ እየመራው ያለው ዋነኛው ኃይል ከላይ ከጫፍ ያለው አመራር እዚህ ካለው አመራር የማይለይ ቀን ከሌሊት ለትግራይ ሕዝብ ልማትና ሰላም የሚሰራ እንደሆነም አመልክተዋል። 
ይህ ማለት ግን ትግራይ ክልል ውስጥ ወንጀለኞች የሉም ማለት አይደለም፤ ጥፋተኞች፣ የሚሳደቡ ሰዎች የሉም ማላት አይደለም ሲሉም አስታውቀዋል። «አንድ ሰው ሲወቀስ፣ ሁለት ሰው ሲወቀስ የትግራይ ሕዝብ ተወቀስ ወደሚል ድምዳሜ አንውሰደው። የትግራይ ሕዝብ በሚሊዮን የሚቆጠር ትልቅ ሕዝብ ነው። በሁለት ሦስት ሰዎች የሚወከል አይደለም፤ በአንድ ፓርቲም የሚወከልም አይደለም» ብለዋል ። 
ጠቅላይ ሚኒስትሩ ኮሮና በኢትዮጵያ ያስከተለውን ችግር እና ያመጣውን መልካም አጋጣሚ እንዲሁም ወደፊት ምን ሊፈጥር እንደሚችል በዚሁ ማየት ጠቃሚ እንደሆነም አመልክተዋል። 
ጠቅላይ ሚኒስትሩ እንዳሉት፤ በሽታው እንደተከሰተ የብዙ አመራሮች፣ የካቢኔ አባላት ንባብ ውይይት ሁሉ በቀጥታ ከዚህ ጉዳይ ጋር የተገናኘ ነበር፤ በወቅቱም ኮሮና አደጋም ቢሆን ጠንቀቅ ያለ በእውቀት የተሞላ አመራር እየሰጠን እድሎቹን መጠቀም አለብን የሚል አካሄድንም መርጠን ነበር። ከዚህ አንጻር ከሞላ ጎደል አመርቂ ሥራ ተሰርቷል ማለት ይቻላል ። 
የመጀመሪያው የኮሮና በሽተኛ ናሙና ሲወሰድ የአገሪቱ የጤና ሁኔታ ይህንን ማድረግ ባለመቻሉ ደቡብ አፍሪካ ልከን ነበር ውጤት የሰማነው ያሉት ጠቅላይ ሚኒስትሩ፣ በወቅቱ ምርመራ ለማድረግ የሚያስችል አቅም እንዳልነበረም ተናግረዋል።
እንደ ጠቅላይ ሚኒስትሩ ገለጻ፤ ባለፉት ሦስት ወራት በተሰራው ሥራ ግን አሁን በሁሉም ክልልና በሁለቱ ከተሞች 31 ላቦራቶሪ እንዲኖርና በቀን 8ሺ ሰው ምርመራ እንዲያገኝ አቅም ተፈጥሯል። ይህ አቅም ደግሞ ከዚህ በፊት በሚያጠቁን በሌሎች በሽታዎች ላይም ተፈጥሮ ቢሆን ኖሮ የጤና ሥርዓታችን ሕይወትን የሚታደግ ይሆን ነበር። ሥራው በዚህ አላበቃም በሰኔ ወር መጨረሻ ተጨማሪ 15 ላቦራቶሪዎች ይከፈታሉ። በዚህም በቀን እስከ 14ሺ ሰው የመመርመር አቅም ይኖረናል።
የምክር ቤቱ አባላት በምርጫ እና በኢትዮ ሱዳን ድንበር እና በሌሎች ጉዳዮች ላይም ጥያቄዎችን አቅርበው ጠቅላይ ሚኒስትሩ ምላሽ ሰጥተውባቸዋል።
የምክር ቤት አባላት ላቀረቧቸው ጥያቄዎች ጠቅላይ ሚኒስትሩ የሰጡትን ምላሽ በነገው እትማችን ይዘን እንደምንቀርብ ከወዲሁ እንገልጻለን።
አዲስ ዘመን ሰኔ 2/2012በጋዜጣው ሪፖርተር